അര്ബന് ബാങ്ക് നിയമന അഴിമതി: കോണ്ഗ്രസില് പോരു രൂക്ഷം സുല്ത്താന് ബത്തേരി: അര്ബന് ബാങ്ക് നിയമന അഴിമതിയുമായി ബന്ധപ്പെട്ട് കോണ്ഗ്രസില് പോര് രൂക്ഷം. ബാങ്കിലെ വിവിധ നിയമനങ്ങളില് 4.30 കോടി രൂപ ജില്ലയിലെ നാല് കോണ്ഗ്രസ് നേതാക്കള് കൈപ്പറ്റിയെന്ന് കെപിസിസിക്ക് അയച്ച കത്തുമായി ബന്ധപ്പെട്ടാണ് പോര് രൂക്ഷമായിരിക്കുന്നത്. ഇതിന് മുന്പും അര്ബന് ബാങ്കില് നടന്ന നിയമനങ്ങളില് അഴിമതി ആരോപണം ഉയര്ന്നിട്ടുണ്ട്. അന്നൊന്നും ഇത്തരത്തില് പൊതു സമൂഹത്തിന്റെ മുന്പില് പ്രശ്നം എത്തിയില്ലായിരുന്നു. കോണ്ഗ്രസിനുള്ളിലെ തന്നെ ചിലര് പ്രശ്നം കെപിസിസിയുടെ ശ്രദ്ധയില്പ്പെടുത്തിയതോടെയാണ് നിയമന അഴിമതിയുടെ പേരില് കോണ്ഗ്രസ് വെട്ടിലായിരിക്കുന്നത്. ജില്ലയിലെ പ്രധാന കോണ്ഗ്രസ് നേതാവ് 1.73 കോടി, ഡിസിസി മുന് പ്രസിഡന്റ് 1.32 കോടി, പഞ്ചായത്ത് പ്രസിഡന്റ് 20 ലക്ഷം, പഞ്ചായത്ത് മുന് പ്രസിഡന്റ് 1.25 കോടി എന്നിങ്ങനെ കൈപ്പറ്റിയവരുടെ പേര് സഹിതമാണ് കത്തിലെ ഉള്ളടക്കം. ഡിസിസി ജനറല് സെക്രട്ടറി ആര്.പി. ശിവദാസിന്റെ പേരിലാണ് കത്തെങ്കിലും അദ്ദേഹം അത് നിഷേധിച്ചിട്ടുണ്ട്. അതിനിടെ ശിവദാസിനെതിരേ ഒരു മഹിളാ കോണ്ഗ്രസ് നേതാവ് ജില്ലാ പോലീസ് മേധാവിക്ക് പീഡന പരാതി നല്കുക കൂടി ചെയ്തപ്പോള് പ്രശ്നം വീണ്ടും വിവാദമായി. പരസ്പരമുള്ള പക പോക്കലിന്റെ ഭാഗമാണിതെന്നാണ് ശിവദാസിന്റെ പക്ഷം. കത്തയച്ചത് ആര്.പി. ശിവദാസല്ലെന്ന് അദ്ദേഹം വെളുപ്പെടുത്തിയതായി ഡിസിസി പ്രസിഡന്റ് ഐ.സി ബാലകൃഷ്ണന് എംഎല്എ പറഞ്ഞു. കത്തും അതിലെ വിവരങ്ങളും സംബന്ധിച്ച് സമഗ്ര അന്വേഷണം ആവശ്യപ്പെട്ട് കെപിസിസി പ്രസിഡന്റിന് കത്ത് നല്കിയിട്ടുണ്ട്. തനിക്കെതിരേ ഉയര്ന്നുവന്ന സാന്പത്തിക ആരോപണം അടിസ്ഥാന രഹിതമാണെന്നും അദ്ദേഹം പറഞ്ഞു. സാന്പത്തിക അഴിമതി നടത്തിയെന്ന് പൊതു ജനങ്ങളുടേയും പാര്ട്ടി പ്രവര്ത്തകരുടേയും പരാതി ലഭിച്ചതിന്റെ അടിസ്ഥാനത്തിലാണ് ഭാരവാഹികളുടെ യോഗം വിളിച്ചു ചേര്ത്തത്. ഈ യോഗത്തില് നിയമനത്തില് പണം വാങ്ങിയെന്ന ആരോപണം ചര്ച്ച ചെയ്തതിന്റെ അടിസ്ഥാനത്തില് മൂന്നംഗ അന്വേഷണ സമിതിയെ നിയോഗിച്ചു. ഡിസിസി ജനറല് സെക്രട്ടറി കെ.വി. വിനയന് ചെയര്മാന്, ഡിസിസി ജനറല് സെക്രട്ടറി ഡി.പി. രാജശേഖരന് ജനറല് കണ്വീനര്, സംഘടന ചുമതലയുള്ള ജില്ലാ സെക്രട്ടറി ബിനു തോമസ് എന്നിവര് അംഗങ്ങളായുള്ള മൂന്നംഗ സമിതി അന്വേഷണം നടത്തിക്കൊണ്ടിരിക്കുകയാണ്. കത്തിന്റെ ഉറവിടം അന്വേഷിക്കുകയും ആരോപണ വിധേയരായ ഇടപാടുകാര്ക്കെതിരേ ശക്തമായ നടപടിയുമായി പാര്ട്ടി മുന്നോട്ടുപോകുമെന്നും ഐ.സി. ബാലകൃഷ്ണന് പറഞ്ഞു. അര്ബന് ബാങ്കിന്റെ തുടക്കം മുതല് കാലങ്ങളായി കോണ്ഗ്രസാണ് ബാങ്കിന്റെ ഭരണം കയ്യാളുന്നത്. ബത്തേരി ആസ്ഥാനമായി പ്രവര്ത്തിക്കുന്ന ബാങ്കിന് 13 ശാഖകളാണുള്ളത്. പ്യൂണ്, വാച്ചര് തസ്തികയിലേക്ക് നടന്ന നിയമനങ്ങളിലാണ് കോഴ പറ്റിയെന്നാരോപണം. അതിനിടെ പണം നല്കിയ പലര്ക്കും ജോലി ലഭിച്ചില്ലെന്ന ആരോപണവും ഉയരുന്നുണ്ട്. പ്രശ്നം ജില്ലയിലെ കോണ്ഗ്രസ് പ്രവര്ത്തകരുടെ ഇടയില് വ്യാപകമായ പ്രതിഷേധത്തിനിടയായിട്ടുണ്ട്.